《次韵毛君山房遣兴》
宋代·苏辙

欲就阳崖暖，新开石磴斜。谁言太守宅，自是野人家。

燕坐收心鉴，冥观阅界沙。退公长寂寞，外物自喧哗。

缺径移松补，斜阳种竹遮。白云生后础，孤鹜伴残霞。

破闷时寻鹤，呼眠亦任鸦。喜闻糟出瓮，屡问菊开花。

古井元依斗，丹砂旧养芽。蚍蜉频上案，猿狖巧分楂。

客到扁舟远，年侵两鬓华。心摇挂风旆，眼暗隔轻纱。

强拨横肱睡，来从插版衙。隐居惭弃掷，胜地每咨嗟。

顽钝终何取，彫磨岂复加。焦先夙所尚，圜舍恰如蜗。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。